DILONGO 11
Nzambi Wuthota Kiminu ki Abalami
Abalami waba zolanga beni Yave ayi wumfyatila, mawu kalongisa mvandi mwan’andi Isaki. Angi, bo Isaki kadukisa 25 di mvu, Yave wudinda Abalami kavanga dyambu diphasi. Dyambu mbi?
Nzambi wukamba Abalami: ‘Lemvuka, bonga Isaki mwan’aku wumweka to, yenda ku tsi bantanguninanga Molia ayi minu yala kusudikila mongo wufweti kwenda mwingi kuvana mwan’aku buka khayilu.’ Abalami kasa zaba ko kibila Yave kaba kundindila mwingi kuvanga mawu. Vayi nandi wutumamana Yave.
Va meni, Abalami, bisadi byandi byodi ayi Isaki, bayenda ti ku Molia. Bilumbu bitatu badyatila mwingi kuvitila. Bo batona kumona mongo ku kinanu Yave kaba sudikila, Abalami wukamba bisadi byandi: ‘syal’anu vava. Minu ayi Isaki khayilu tunkwenda vana va mbata mongo kwidi Yave.’ Abalami wubonga mbeli ayi wukamba Isaki kanata nkadu biswadi. Isaki wuyuvula tat’andi: ‘Kibulu mbi tunkwenda vana Yave khayilu?’ Abalami wumvutudila: ‘Mwan’ami, bika kutatubuka, Yave nafeka ma kavana.’
Mu thangu batuka va mbata mongo, bavanga kikuma voti vama bamvikilanga mikhayilu.
Bosi, Abalami wukanga myoko ayi malu ma Isaki ayi wuntula va yilu kikuma. Abalami bo kasimba mbeli, mu kilokulu beni wuyuwa mbembo yi mbasi yi Yave wunkamba: ‘Abalami! bika kuvanga mbi mwan’aku Isaki! Minu yima zaba ti ngye widi beni kiminu mu Nzambi. Kibila ngye ma bina vana mwan’aku wumweka to wu luzolo kwidiNzambi, kheti mu kuzaba ti didi dyambu di phasi mu kuvanga.’ Angi Abalami wumona dimeme diba dikangama mu nti. Nandi wubonga diawu mwingi kuvana khayilu va bwangu ki Isaki.
Tona mu kilumbu beni, Yave wabatedilanga Abalami nkundi’andi. Zebi mu kibila mbi? Kibila, Abalami waba tumamananga minswa mi Yave ayi wuvanga mambu moso Nzambi kaba tomba.
Yave wubwe vutukila kukamba Abalami lukanu kaba mu nandi: ‘Minu yala kusakumuna, ayi ngye wala ba dikabu dinneni. Yala sadila dikanda dyaku mwingi kusakumuna batu boso va ntoto.’
“Bila Nzambi wuzodila ngolo batu va nza, diawu kavanina muan’andi wumosi kaka muingi woso mutu wukunwilukila kabika bungana vayi kabaka luzingu lukalumani.”—Yoane 3:16
kmb_Latn kmb_Latn kon_Latn kon_Latn kon_Latn kmb_Latn kon_Latn kmb_Latn kon_Latn kon_Latn